สศช.ปรับระบบคำนวณจีดีพี
ไทยจะเป็นประเทศ “พัฒนาแล้ว” ในอีกไม่กี่ปีข้างหน้า หลัง สศช.ปรับวิธีคำนวณจีดีพีใหม่ ดันรายได้ต่อหัวต่อปีเพิ่มเป็น 5,066 เหรียญสหรัฐ
23 ธ.ค. 2554

ไทยจะเป็นประเทศ “พัฒนาแล้ว” ในอีกไม่กี่ปีข้างหน้า หลัง สศช.ปรับวิธีคำนวณจีดีพีใหม่ ดันรายได้ต่อหัวต่อปีเพิ่มเป็น 5,066 เหรียญสหรัฐ 
นายอาคม เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) เปิดเผยว่า สศช.จะปรับปรุงวิธีการคำนวณตัวเลขผลิตภัณฑ์มวลรวมภายในประเทศ (จีดีพี) เพื่อทำให้ตัวเลขจีดีพีของไทยที่ประกาศแต่ละปีและแต่ละไตรมาสทันสมัยและมีความแม่นยำมากขึ้น เช่น การเปลี่ยนปีฐานในการคำนวณจีดีพีจากปี 2531 มาเป็นปีฐาน 2545 เริ่มตั้งแต่วันที่ 30 ธ.ค. 2554 และปรับปีฐานเป็นปี 2550 ในอีก 5 ปีข้างหน้า




 
นอกจากนี้ การเพิ่มจำนวนสินค้าที่นำมาคำนวณจีดีพีจากเดิม 6,000 รายการ เป็น 7,000 รายการ และปรับราคาสินค้าให้สอดคล้องกับความเป็นจริง โดยเฉพาะสินค้าอิเล็กทรอนิกส์ เช่น เมื่อปี 2531 คอมพิวเตอร์และอุปกรณ์ราคาเป็นแสน แต่ปัจจุบันราคาลดลงมามากแล้ว
ทั้งนี้ สศช.คำนวณจีดีพีในปี 2531-2553 หรือ 21 ปีย้อนหลังตามอนุกรมใหม่ ส่งผลให้รายได้ต่อหัวประชากรปี 2553 มีมูลค่า 160,556 บาทต่อหัวต่อปี หรือมีมูลค่า 5,066 เหรียญสหรัฐต่อหัวต่อปี ทำให้ไทยมีสถานะเป็นประเทศที่มีรายได้ปานกลางระดับสูง (Upper Middle Income Country) และกลายเป็นประเทศพัฒนาแล้วในอีกไม่กี่ปีข้างหน้า
นางสุวรรณี คำมั่น รองเลขาธิการ สศช. ระบุว่า รายได้ต่อหัวประชากรที่เพิ่มขึ้น ไม่ใช่เป้าหมายที่สำคัญ เพราะสิ่งที่ สศช.ต้องการเห็น คือ การเติบโตเศรษฐกิจที่มีคุณภาพ ประชากรมีรายได้ มีเงินออม และในภาพรวมมีการกระจายรายได้ ขณะที่รายได้ประชากรต่อหัวที่เพิ่มสูงขึ้น นั่นหมายถึงคนส่วนใหญ่จะมีโอกาสในการสร้างรายได้เพิ่มขึ้น